Strada dei Scarubi

Ła Strada dei Scarubi ła xe na strada de montagna sul Pasubio, raquanto streta e no sfaltà, co diverse frane de sasi e giara specie in primavera. No ła xe verta al trafico. Łonga 9 kiłometri e quatroxento metri, ła parte dal Paso Xomo, a 1056 m, e ła riva ałe Porte del Pasubio, a 1934 m, rente el Rifugio Papa. Ła xe ła strada pi panoramica e inpresionante de łe Picołe Dołomiti e ła core sul bordo de profondi buroni ke casca xo in Val Pozina, co vista sul Monte Magio, Monte Majo, el Coston dei Laghi, el Toraro, i monti de Tonezza del Cimon e l'altopian de Aziago. Dopo un kiłometro dal paso Xomo, la pasa Bocheta Canpìłia, a 1210 m, da dove ke parte ła Strada de łe Gałerie, un troso scavà 'nteła piera durante ła prima guera mondiałe e ke riva direto al Rifugio Papa. Dopo Malga Canpiłia, ke vien lasà in baso suła destra, ła strada ła monta in presa co diversi tornanti finke no ła riva alta suła Val Sorapache. 
Lì ła cata el Troso Eoropeo E5, ke vien su dal Paso de ła Borcoła e ke ghe va drio in sto ultimo toco, 'ndove ke ła core in quota soto el versante nord-est dei Forni Alti. Se riva cusì ałe Porte del Pasubio, dove se cata ła Strada dei Eroi, ke ła vien su da ła Val Canałe e ke ła finise łì rente, al Rifugio Papa. Dałe Porte del Pasubio, dove ke ghe xe anca ła Malga Pasubio de Sora, ła strada continua pi su, fin ała cieseta rente ała Sełeta Comando.

Categoria:Montanja